CELEX: E2006J0002
Language: sk
Date: 2007-06-26 00:00:00
Title: Rozsudok Súdneho dvora z  26. júna 2007 vo veci E-2/06 — Dozorný orgán EZVO proti Nórske kráľovstvo (Podmienky udeľovania koncesií pre akvizíciu hydroelektrických zdrojov – rozsah pôsobnosti Dohody o EHP – voľný pohyb kapitálu – právo usadiť sa – nepriama diskriminácia – verejné vlastníctvo – zaistenie dodávky energie – ochrana životného prostredia – proporcionalita)

13.12.2007   
            
            
               SK
            
            
               Úradný vestník Európskej únie
            
            
               C 301/18
            
         
      ROZSUDOK SÚDNEHO DVORA
   
   z 26. júna 2007
   vo veci E-2/06
   Dozorný orgán EZVO proti Nórske kráľovstvo
   
      (Podmienky udeľovania koncesií pre akvizíciu hydroelektrických zdrojov – rozsah pôsobnosti Dohody o EHP – voľný pohyb kapitálu – právo usadiť sa – nepriama diskriminácia – verejné vlastníctvo – zaistenie dodávky energie – ochrana životného prostredia – proporcionalita)
   
   (2007/C 301/10)
   Vo veci E-2/06, Dozorný orgán EZVO proti Nórske kráľovstvo – Žiadosť o vyhlásenie, že Nórske kráľovstvo porušilo články 31 a 40 Dohody o EHP tým, že udržovalo v platnosti opatrenia ustanovené v zákone č. 16 zo 14. decembra 1917 o akvizícii vodopádov, baní a iného nehnuteľného majetku atď. (lov 14. desember 1917 nr. 16 om erverv av vannfall, bergverk og annen fast eiendom m.v.), podľa ktorého sa súkromným podnikom a všetkým podnikom zmluvných strán Dohody o EHP udeľuje časovo obmedzená koncesia na akvizíciu vodopádov na účely výroby elektrickej energie pod podmienkou, že po skončení obdobia platnosti koncesie odovzdajú všetky zariadenia nórskemu štátu, a to bez nároku na kompenzáciu, zatiaľ čo nórskym verejným podnikom sa udeľujú koncesie na dobu neurčitú, súdny dvor v zložení: Carl Baudenbacher, predseda, Henrik Bull, sudca a Thorgeir Örlygsson sudca-spravodajca, vyniesol 26. júna 2007 rozsudok, ktorého výroková časť znie takto:
   
               1.
            
            
               
                  Nórske kráľovstvo porušilo články 31 a 40 Dohody o EHP tým, že udržovalo v platnosti opatrenia ustanovené v zákone č. 16 zo 14. decembra 1917 o akvizícii vodopádov, baní a iného nehnuteľného majetku atď., podľa ktorého sa súkromným podnikom a všetkým podnikom zmluvných strán Dohody o EHP udeľuje časovo obmedzená koncesia na akvizíciu vodopádov na účely výroby elektrickej energie pod podmienkou, že po skončení obdobia platnosti koncesie odovzdajú všetky zariadenia nórskemu štátu, a to bez nároku na kompenzáciu, zatiaľ čo nórskym verejným podnikom sa udeľujú koncesie na dobu neurčitú.
               
            
         
               2.
            
            
               
                  Nórske kráľovstvo je povinné uhradiť súdne trovy.